TWEĠIBIET TAL-KUMMISSJONI GĦAR-RAPPORT SPEĊJALI TAL-QORTI EWROPEA TAL-AWDITURI "L-AFFIDABILITÀ TAR-RIŻULTATI TA' KONTROLLI TAL-ISTATI MEMBRI TAN-NEFQA AGRIKOLA" /* COM/2014/060 final */





TWEĠIBIET TAL-KUMMISSJONI GĦAR-RAPPORT SPEĊJALI TAL-QORTI EWROPEA TAL-AWDITURI "L-AFFIDABILITÀ TAR-RIŻULTATI TA' KONTROLLI TAL-ISTATI MEMBRI TAN-NEFQA AGRIKOLA" Taqsira Eżekuttiva Tweġiba komuni għall-paragrafi I –IX: Il-QEA kkritikat għal numru ta’ snin id-dipendenza tal-Kummissjoni fuq l-istatistika tal-Istati Membri dwar ir-riżultati tal-kontrolli tagħhom bħala sors ta’ informazzjoni biex tiġi kkalkulata r-rata ta' erruri residwi. L-ewwel nett, il-Kummissjoni kienet konxja li ma setgħetx tpoġġi dipendenza sħiħa fuq l-istatistika ta’ kontroll mill-Istat Membru bħala l-uniku indikatur tal-livell ta’ żball fl-infiq agrikolu. Għalhekk, għal ħafna snin u sar-Rapport Annwali tal-Attività 2012 (RAA) il-Kummissjoni kienet applikat "marġni ta’ sigurtà" ta’ 25 % għar-rata ta' erruri residwi kkalkulata fuq il-bażi tal-istatistika. Dan kien ikkontestat regolarment mill-Qorti. It-tieni, fir-RAA tagħha tal-2012, id-DĠ AGRI kkunsidra t-tħassib dwar l-istatistika ta’ kontroll u biddel l-approċċ tiegħu wara konsultazzjoni mas-servizzi ċentrali tal-Kummissjoni responsabbli għal kwistjonijiet metodoloġiċi. Il-Qorti, fir-rapport annwali tagħha għall-2012, ma kkritikatx dan l-approċċ iżda minflok, esprimiet ruħha b’mod pożittiv dwaru u rrakkomandat li jiġi applikat approċċ simili għall-FAEŻR. Barra minn hekk, ir-regolament orizzontali l-ġdid dwar il-kontroll, il-finanzjament u l-monitoraġġ tal-PAK fis-seħħ minn Jannar 2014, jipprovdi għal żieda sinifikanti fir-responsabbiltajiet tal-Korpi ta’ Ċertifikazzjoni fl-Istati Membri fir-rigward tal-għoti ta' opinjoni dwar il-legalità u r-regolarità tan-nefqa inkluż il-validazzjoni tar-riżultati ta’ kontroll tal-Istati Membri li huma kkomunikati lill-Kummissjoni. Għaldaqstant, ir-rapport tal-Qorti jittratta metodoloġija li tkun inbidlet u għadha qed tevolvi. Għalhekk minflok tikkonċentra fuq l-elementi storiċi, il-Kummissjoni tippreferi li tikkonċentra fuq il-preżent u l-futur u dwar it-twaqqif ta’ metodoloġija soda, li jinkludi l-kontribut kostruttiv tal-Qorti. III. Għar-Rapport Annwali tal-Attività tiegħu tal-2012 id-DĠ AGRI żviluppa metodu biex tiġi kkalkulata r-rata ta’ erruri residwi li tikkunsidra wkoll l-awditjar tiegħu stess u dak tal-Qorti. Dan il-metodu kien użat għall-pagamenti diretti (madwar 70 % tan-nefqa tal-PAK) fir-rigward tas-sena finanzjarja 2012 u se jiġi estiż mis-sena finanzjarja 2013 għal nefqa oħra tal-PAK u b’mod partikolari, għall-iżvilupp rurali. IV. It-twaqqif ta’ sistemi ta’ kontroll huwa rregolat minn regoli tal-UE preċiżi, flimkien ma’ gwida tal-Kummissjoni kif inhu xieraq. Pereżempju, l-aġenziji tal-pagamenti jwettqu kontrolli amministrattivi fuq 100 % tat-talbiet qabel il-pagament, u mill-inqas 5 % tat-talbiet jiġu kkontrollati fuq il-post. Il-konformità tas-sistemi ta’ kontroll mar-regoli tiġi ċċekkjata mill-awdituri tad-DĠ AGRI u r-riskji għall-baġit tal-UE li jistgħu jirriżultaw min-nuqqasijiet identifikati fis-sistemi ta’ kontroll jiġu koperti permezz ta’ korrezzjonijiet finanzjarji. L-aġenziji tal-pagamenti huma wkoll responsabbli għall-kumpilazzjoni tar-riżultati ta' kontrolli tagħhom fid-dejta statistika ta’ kontroll li għandha tintbagħat kull sena lill-Kummissjoni. Il-korpi ta’ ċertifikazzjoni jridu jittestjaw sistematikament l-eżattezza ta’ din l-istatistika kkumpilata, b'mod partikolari permezz ta' rikonċiljazzjoni ma’ tranżazzjonijiet individwali, u jagħtu opinjoni dwarha. Fl-aħħar nett, għas-sena tat-talba 2012, id-DĠ AGRI ttestja t-trażmissjoni tad-dejta ta’ kontroll individwali għall-pagamenti skont iż-żona permezz tas-sistema tal-IT, li tintuża għall-pagamenti (l-hekk imsejħa CATS). It-test kellu suċċess u din it-trażmissjoni awtomatika ta’ dejta ta’ kontroll se tiġi estiża għal ħafna miżuri tal-PAK u n-nefqa mis-sena tat-talba 2014. Dan se jevita n-nuqqas ta' eżattezza fl-istatistika ta’ kontroll li jirriżulta minn kumpilazzjoni mhux adegwata tad-dejta individwali. V. L-awditjar tal-Kummissjoni stess jindika li s-sistemi ta’ kontroll f’ċerti Stati Membri mhumiex konformi mar-regoli u ma jidentifikawx l-iżbalji kollha li jistgħu jiġu identifikati. Għaldaqtant il-Kummissjoni kienet konxja li ma setgħetx tpoġġi dipendenza sħiħa fuq l-istatistika ta’ kontroll mill-Istat Membru bħala l-uniku indikatur tal-livell ta’ żball fl-infiq agrikolu. Huwa għalhekk, li għal ħafna snin u sar-RAA tal-2012 il-Kummissjoni kienet applikat "marġni ta’ sigurtà" ta’ 25 % għar-rata ta' erruri residwi kkalkulata fuq il-bażi tal-istatistika. Din kienet ikkontestata regolarment mill-Qorti, madankollu mingħajr il-valutazzjoni tagħha dwar kemm kienet insuffiċjenti. Madankollu d-DĠ AGRI kkunsidra t-tħassib dwar l-istatistika ta’ kontroll u biddel l-approċċ tiegħu (ara t-tweġiba għall-paragrafu III) wara konsultazzjoni mas-servizzi ċentrali tal-Kummissjoni responsabbli għal kwistjonijiet metodoloġiċi. Il-Qorti, fir-rapport annwali tagħha għall-2012, ma kkritikatx dan l-approċċ iżda pjuttost esprimiet ruħha b’mod pożittiv dwaru u pproponiet li dan ikun estiż għal oqsma oħra tan-nefqa fil-PAK u b’mod partikolari, għall-iżvilupp rurali. VI. Il-metodu l-ġdid deskritt fit-tweġiba għall-paragrafu III jipprovdi għall-Kummissjoni li taġġusta r-rata ta’ żball li tirriżulta mill-istatistika mill-Istati Membri fejn il-Kummissjoni u/jew il-Qorti identifikaw nuqqasijiet fis-sistemi għall-identifikazzjoni ta’ nefqa irregolari. VII. Il-Kummissjoni kienet konxja wkoll li kien hemm limitazzjonijiet għall-kamp tal-ħidma li l-korpi ta' ċertifikazzjoni ntalbu jwettqu. Huwa għalhekk, li mis-sena tat-talba 2014 b’applikazzjoni tar-riforma tal-PAK, il-korpi ta’ ċertifikazzjoni se jkollhom iwettqu ħidma ħafna aktar profonda dwar l-affidabbiltà tal-kontrolli mill-aġenziji tal-pagamenti. VIII. Minkejja ċerti nuqqasijiet l-informazzjoni pprovduta titqies utli għal skopijiet ta’ monitoraġġ u bħala indikazzjoni tal-iżball identifikat mill-Istati Membri fil-proċess ta’ kontrolli amministrattivi u fuq il-post. Kif diġà ntqal hawn fuq, il-Kummissjoni qed tuża metodu ġdid biex tasal għal stima aktar infurmata tal-livell ta’ żball minn dik li tista' tinkiseb mill-istatistika ta’ kontroll tal-Istati Membri biss. IX. Il-Kummissjoni ma titlobx li l-aġġustament li tagħmel għall-istatistika ta' kontroll tal-Istati Membri tkun valida statistikament iżda tikkusidraha bħala l-aħjar stima fin-nuqqas ta' kull dejta oħra aktar affidabbli. Dan l-approċċ kien ir-riżultat ta’ diskussjoni interna intensiva mhux biss fid-DĠ AGRI iżda wkoll mas-servizzi ċentrali tal-Kummissjoni. Il-Kummissjoni tinnota li, fir-Rapport Annwali tagħha għall-2012, il-Qorti tirrakkomanda li: "Il-Kummissjoni, fir-rapport annwali tal-attività tad-DĠ AGRI, tapplika approċċ simili għall-FAEŻR bħalma għamlet għall-għajnuna diżakkoppjata taż-żona, fejn tikkunsidra r-riżultati tal-awditjar tal-konformità tagħha stess fil-valutazzjoni tar-rata ta’ żball għal kull aġenzija tal-pagamenti." X. Il-Kummissjoni taqsam l-opinjoni tal-Qorti fir-rigward tat-titjib meħtieġ u tal-kontrolli amministrattivi u fuq il-post. L-adegwatezza ta’ dawn il-kontrolli hija vverifikata/vvalutata matul l-awditjar tal-konformità u rakkomandazzjonijiet dwar it-titjib jiġu pprovduti lill-Istati Membri. Il-Kummissjoni tinforma wkoll regolarment lill-Istati Membri dwar ir-riżultati tal-awditjar l-aktar komuni tagħha bil-għan li tħeġġeġ l-aħjar prattiki. Il-Kummissjoni tikkunsidra li timplimenta din ir-rakkomandazzjoni fuq bażi permanenti kif stabbilit hawn taħt u saħħet ċerti għodod fil-qafas tar-riforma tal-PAK. Fejn il-Kummissjoni, u tabilħaqq il-Qorti, jidentifikaw nuqqasijiet fis-sistemi ta’ ġestjoni u kontroll fl-Istati Membri, tuża l-istrumenti kollha għad-dispożizzjoni tagħha sabiex tħeġġeġ lill-Istati Membri biex jirrimedjaw is-sitwazzjoni. Dawn jinkludu l-proċedura tal-approvazzjoni tal-konformità li tirriżulta f’korrezzjonijiet finanzjarji li mhux biss jipproteġu l-baġit tal-UE iżda wkoll jaġixxu bħala inċentiv sod għall-Istati Membri, ir-rekwiżit għall-Istati Membri biex jimplimentaw pjanijiet ta’ azzjoni biex jiġu indirizzati n-nuqqasijiet. Interruzzjoni tal-pagamenti ġiet użata wkoll għall-FAEŻR u r-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK, li jidħol fis-seħħ f’Jannar 2014, jinkludi mekkaniżmu msaħħaħ għal sospensjoni ta’ pagamenti għall-Istati Membri li jonqsu milli jimplimentaw pjan ta’ azzjoni għal rimedju. Skemi ta’ għajnuna skont iż-żona ġenerali u b’mod partikolari l-LPIS (Sistema ta’ Identifikazzjoni tal-Ħbula tar-Raba') huma suġġetti għal tmexxija kontinwa ta' kontrolli biex jiġu identifikati n-nuqqasijiet. Sistema ta’ Identifikazzjoni tal-Ħbula tar-Raba' mhux effettiva tittieħed bis-serjetà mill-Kummissjoni u l-Istati Membri huma mitluba jimplimentaw bidliet urġenti li jiġu ssorveljati mill-qrib mill-Kummissjoni permezz ta’ awditjar ta’ segwitu. Fl-istess ħin, kull riskju għall-baġit tal-UE jiġi kopert permezz ta’ korrezzjonijiet finanzjarji. L-ewwel inċiż: Il-linji gwida dwar il-kontrolli li għandhom jitwettqu se jiġu aġġornati fil-qafas tar-riforma tal-PAK, b’mod parallel mat-twaqqif ta’ atti ddelegati u ta’ implimentazzjoni. Dawn se jiġu diskussi u spjegati għaż-żewġ aġenziji tal-pagamenti, li se jkollhom japplikawhom u għal korpi ta’ ċertifikazzjoni, li se jkollhom jikkontrollaw l-applikazzjoni tagħhom mill-aġenziji tal-pagamenti. Il-Kummissjoni se teżamina mill-ġdid ukoll il-linji gwida pprovduti lill-Istati Membri għall-kumpilazzjoni tal-istatistika u b’mod partikolari se tagħmel ħilitha biex tarmonizza l-aħjar prattiki bejn setturi differenti. Parikolarment il-linji gwida se jiġu riveduti fil-kuntest tal-awtomazzjoni tal-istatistika kif ukoll fil-kuntest tar-regoli ta’ implimentazzjoni tar-riforma tal-PAK. Il-Kummissjoni se tkompli titlob lill-Istati Membri biex itejbu l-proċeduri interni tagħhom għall-verifika tad-dejta ta' kontroll mibgħuta. It-tieni inċiż: Ir-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK, li jidħol fis-seħħ f’Jannar 2014, se jirrikjedi li l-korpi ta’ ċertifikazzjoni jagħtu opinjoni dwar il-legalità u r-regolarità tat-tranżazzjonijiet. Dan se jinvolvi t-twettiq mill-ġdid ta’ kampjun rappreżentattiv ta’ tranżazzjonijiet diġà kkontrollati mill-aġenzija tal-pagamenti u l-validazzjoni (jew le) tal-istatistika ta' kontroll li tirriżulta. Huwa mistenni li dan ix-xogħol addizzjonali se jirriżulta f’titjib fil-kwalità tad-dejta ta' kontroll tal-Aġenziji tal-Pagamenti u flimkien mal-opinjoni tal-Korp ta' Ċertifikazzjoni se jipproduċi titjib fil-grad ta’ assigurazzjoni li jista’ jinħoloq. It-tielet inċiż: Il-Kummissjoni tenfasizza li d-diversi limiti ta' żmien biex tintbagħat l-istatistika ġew stabbiliti għal numru ta’ raġunijiet operattivi u mhux biss għal finijiet ta' rappurtar tar-RAA. Il-Kummissjoni tinnota li għandu jintlaħaq bilanċ fuq l-aħjar żmien biex tiġi riċevuta d-dejta filwaqt li jiġi kkunsidrat il-piż kbir amministrattiv li l-kumpilazzjoni tagħha tpoġġi fuq l-Istati Membri sabiex ikunu evitati trażmissjonijiet aġġornati multipli. Fl-2012 il-Kummissjoni wettqet eżerċizzju pilota għat-trażmissjoni awtomatika tad-dejta ta’ kontroll għall-pagamenti skont iż-żona. Din id-dejta ġiet għalhekk trażmessa f’Lulju 2013 u l-valutazzjonijiet inizjali tal-kompletezza u l-kwalità tagħha huma pożittivi. Se jsiru aġġustamenti sabiex id-dejta ta’ kontroll rilevanti kollha tiġi awtomatizzata b’dan il-mod. Dan se jillimita r-riskju ta’ kumpilazzjoni tal-iżbalji b'mod mhux korrett u jiżgura li tintuża metodoloġija waħda fl-Istati Membri kollha. Fir-Regolament Orizzontali l-ġdid għall-kontroll, il-finanzjament u l-monitoraġġ tal-PAK, ġiet inkluża dispożizzjoni li tippermetti lill-Kummissjoni biex tissospendi l-pagamenti lill-Istati Membri fir-rigward ta’dik id-dejta ta’ kontroll li ma tkunx intbagħtet fil-limiti ta' żmien speċifikati. Fl-aħħar nett, bil-ħidma l-ġdida tal-korpi ta’ ċertifikazzjoni dwar il-legalità u r-regolarità, il-Kummissjoni se tikseb opinjoni aktar sinifikanti dwar l-affidabbiltà tal-kontrolli nfushom u assigurazzjoni msaħħa fuq ir-rati tal-iżbalji. Ir-raba' inċiż: Ir-Regolament Orizzontali l-ġdid jipprovdi li l-korpi ta' ċertifikazzjoni se jkollhom jittestjaw b’mod sistematiku, fuq kampjuni rappreżentattivi għall-FAEG u għall-FAEŻR, l-affidabbiltà tal-kontrolli amministrattivi u fuq il-post imwettqa mill-aġenziji tal-pagamenti. Il-linji gwida mħejjija mill-Kummissjoni għandhom il-għan li jiżguraw li din il-ħidma titwettaq fuq metodoloġija tal-istatistika msaħħa, li r-riżultati tagħha se jsaħħu l-assigurazzjoni dwar il-legalità u r-regolarità tat-tranżazzjonijiet u jipprovdu stima valida tar-rata ta’ erruri residwi għal kull stat membru u għal kull Fond. Dan ikun jippermetti lill-Kummissjoni li kulma jmur tnaqqas il-ħtieġa għall-aġġustamenti individwali li qed tagħmel bħalissa għall-istatistika pprovduta mill-Istati Membri. Sadattant, il-Kummissjoni se tapplika l-approċċ il-ġdid imsemmi fit-tweġiba għall-paragrafu III u se timplimenta r-rakkomandazzjoni fir-rapport annwali tal-Qorti għall-2012: "Il-Kummissjoni, fir-rapport annwali tal-attività tad-DĠ AGRI, tapplika approċċ simili għall-FAEŻR bħalma għamlet għall-għajnuna diżakkoppjata taż-żona, fejn tikkunsidra r-riżultati tal-awditjar tal-konformità tagħha stess fil-valutazzjoni tar-rata ta’ żball għal kull aġenzija tal-pagamenti." Rigward l-attivitajiet tal-awditjar tagħha stess, il-Kummissjoni se tkompli tiffoka fuq awditjar sistematiku tal-aġenziji tal-pagamenti, fuq bażi ta’ riskju u fil-proċedura tal-approvazzjoni tal-konformità, biex jiġi żgurat li r-riskji li jirriżultaw minn nuqqasijiet identifikati fis-sistemi ta’ kontroll jiġu korretti. L-attivitajiet ta’ awditjar se jkopru wkoll il-kompiti l-ġodda tal-korpi ta’ ċertifikazzjoni dwar il-legalità u r-regolarità, biex jipprovdu gwida teknika u jikkontribwixxu biex jintlaħaq l-objettiv ta’ assigurazzjoni msaħħa. Osservazzjonijiet Tweġiba komuni għall-paragrafi 28-36: Id-DĠ AGRI diġà stqarr fir-RAA tal-2012 li "... l-istatistika ta’ kontroll tal-Istati Membri teħtieġ li tiġi kkunsidrata b'ċerta kawtela". Id-DĠ AGRI diġà impenja ruħu li jestendi l-approċċ integrat użat għal għajnuniet diretti diżakkoppjati fir-RAA tal-2012 għal oqsma oħra tan-nefqa tal-PAK għar-RAA tal-2013 – jiġifieri l-istatistika tal-Istati Membri se tiġi aġġustata billi jiġu kkunsidrati r-riżultati tas-sejbiet tal-awditjar tad-DĠ AGRI stess, u dawk tal-Qorti u tal-Korpi ta’ Ċertifikazzjoni. 30. Il-Kummissjoni qed issegwi l-osservazzjoni tal-Qorti dwar l-effikaċja tas-sistemi ta’ sorveljanza u ta’ kontroll fl-aġenziji tal-pagamenti kkonċernati fil-kuntest tal-proċeduri ta’ konformità kontinwa tagħha. Għall-2011 il-Kummissjoni tinnota li l-biċċa l-kbira tal-iżbalji msemmija kienu relattivament żgħar f’termini finanzjarji u jikkonċernaw prinċipalment differenzi żgħar fil-kejl mill-ġdid ta’ ħbula tar-raba' mwettqa mill-Qorti (42 tal-iżbalji misjuba mill-Qorti jikkonċernaw differenzi żgħar ħafna fil-kejl mill-ġdid tal-ħbula tar-raba' u 24 żball kienu inqas minn 2 %). Għall-2012, bl-istess mod, il-biċċa l-kbira tal-iżbalji kwantifikabbli kienu relattivament żgħar f’termini finanzjarji u jikkonċernaw ukoll differenzi żgħar fil-kejl mill-ġdid ta’ ħbula tar-raba' mwettqa mill-Qorti (36 tal-iżbalji misjuba mill-Qorti kienu inqas minn 5 % bi 23 minnhom taħt it-2 %). 32. Meta tiġi kkalkulata r-rata ta’ erruri residwi, il-Kummissjoni tikkunsidra l-impatt potenzjali tan-nuqqasijiet li jaffettwaw id-dejta rrappurtata mill-Istati Membri. L-ewwel inċiż: Il-Kummissjoni hija marbuta biex issegwi d-definizjoni ta' bidwi fl-Artikolu 2 tar-Regolament tal-Kunsill (KE) Nru. 73/2009. It-tieni inċiż: Filwaqt li l-Kummissjoni mhux dejjem taqsam l-apprezzament tal-Qorti tal-awdituri fir-rigward tal-eliġibbiltà eżatta taż-żoni, f'każ li Stat Membru jonqos milli jirreġistra żona eliġibbli b’mod korrett, il-kwistjoni tiġi segwita permezz tal-proċedura tal-approvazzjoni tal-kontijiet. It-tielet inċiż: Fil-każ speċifiku msemmi mill-Qorti, l-aġenzija tal-pagamenti kkonċernata kkunsidrat is-sostituzzjoni tagħhom ta’ ħbula tar-raba' li tkun korrezzjoni ta’ "żbalji evidenti" – kunċett previst fil-leġiżlazzjoni/linji gwida tal-UE. Kif intqal fit-tweġibiet preċedenti tagħha, il-Kummissjoni ma taqbilx mal-opinjoni tal-Qorti dwar l-applikazzjoni tal-kunċett ta’ żball evidenti fil-każ ta’ spustament ta’ ħbula tar-raba'. Ir-raba' inċiż: L-aġenziji tal-pagamenti ma jkunux dejjem responsabbli għal kif id-drittijiet għall-pagament għandhom jiġu kkalkulati. F’għadd ta’ każijiet l-istruzzjonijiet dwar kif jiġu kkalkulati d-drittijiet ikunu stabbiliti mill-awtorità kompetenti fl-Istat Membru. Il-ħames inċiż: Filwaqt li l-Kummissjoni mhux dejjem taqsam l-apprezzament tal-Qorti tal-awdituri fir-rigward tal-eliġibbiltà eżatta taż-żoni, f'każ li Stat Membru jonqos milli jirreġistra żona eliġibbli b’mod korrett, il-kwistjoni tiġi segwita permezz tal-proċedura tal-approvazzjoni tal-kontijiet. Kaxxa 1 – Eżempju ta’ dejta mhux korretta fis-Sistema ta’ Identifikazzjoni tal-Ħbula tar-Raba' (LPIS) Skont l-awtoritajiet Taljani, il-kwistjoni tal-Lombardija ġiet rettifikata sa mill-2011. Il-Kummissjoni qed issegwi dan permezz tal-proċedura tal-approvazzjoni tal-konformità tal-kontijiet. Il-Kummissjoni tinsab konxja tal-kwistjonijiet relatati mal-eliġibbiltà ta' żoni ta' mergħat fi Spanja. L-awtoritajiet Spanjoli ntalbu biex jaġixxu fuq din il-kwistjoni u ppreżentaw il-Pjan ta' Titjib tal-LPIS inklużi, notevolment, miżuri li jimplimentaw l-applikazzjoni ta' koeffiċjent tal-eliġibbiltà għall-ħbula tar-raba' għall-mergħat u biex ikun żgurat aġġornament sistematiku tal-LPIS bir-riżultati tal-kontrolli fuq il-post. Il-Kummissjoni se tkompli timmonitorja l-implimentazzjoni ta' dan il-pjan mill-awtoritajiet nazzjonali. Il-Kummissjoni sabet ukoll xi każijiet fl-Ungerija fejn l-LPIS ma kinitx aġġornata skont ir-riżultati tal-kontrolli fuq il-post u talbet lill-awtoritajiet Ungeriżi bil-miktub biex jieħdu azzjoni f'dan ir-rigward. 33. In-nuqqasijiet imsemmija mill-Qorti diġà ġew rappurtati fis-snin preċedenti. Qed jiġu implimentati r-rakkomandazzjonijiet korrispondenti mill-2010 f’kollaborazzjoni mal-Istati Membri u segwiti fejn ikun meħtieġ fil-kuntest ta’ proċeduri ta’ konformità. 34. Għall-2011 il-Kummissjoni tinnota li l-parti l-kbira tal-iżbalji msemmija kienu relattivament żgħar f’termini finanzjarji (nofs l-iżbalji huma inqas minn 5 %). 35. Meta tiġi kkalkulata r-rata ta’ erruri residwi, il-Kummissjoni tikkunsidra l-impatt potenzjali tan-nuqqasijiet li jaffettwaw id-dejta rrappurtata mill-Istati Membri. Kaxxa 3 – Eżempju ta’ kwalità insuffiċjenti ta’ kontrolli fuq il-post ta’ Stat Membru Din il-kwistjoni ġiet segwita f’inkjesta li r-riżultat tagħha huwa kif ġej: - L-Aġenzija tal-Pagamenti ddeċidiet – wara li vvalutat mill-ġdid il-każ - biex tirkupra l-appoġġ diġà mħallas għall-proġett speċifiku; - Il-proċedura ta’ verifika/listi ta’ kontroll ġew aġġornati sabiex jeskludu l-fatt li spettur ma setax jinnota li kostruzzjoni agrikola għandha fil-biċċa l-kbira l-karatteristiċi ta’ dar; - Sar twettiq mill-ġdid tal-kontrolli (ex post) fuq il-proġetti kollha ċċekkjati u approvati mill-istess spettur li approva wieħed mhux eliġibbli; - Sar twettiq mill-ġdid tal-kontrolli (ex post) fuq il-proġetti kollha li għandhom karatteristiċi simili tal-proġett mhux eliġibbli; - Dawk il-kontrolli ex-post urew xi irregolaritajiet minuri li issa qed isegwu passi kontradittorji standard u probabbilment se jinvolvu l-irkupri ta’ parti mill-appoġġ diġà mħallas; - Madankollu, minħabba li l-aħħar twettiq mill-ġdid tal-kontrolli kkonċernaw biss proġetti li jinvolvu kostruzzjonijiet ġodda u mhux ristrutturar ta’ binjiet eżistenti wkoll, il-Kummissjoni talbet lill-awtoritajiet Taljani biex jivverifikaw mill-ġdid dawn il-proġetti. Ir-riżultati għal dawn il-kontrolli ex post finali se jintbagħtu sat-30 ta' Novembru 2013. Kaxxa 4 – Eżempju ta’ ksur mhux identifikat tar-regoli tal-akkwist pubbliku Kif indikat fit-tweġiba tar-Rapport Annwali 2012, is-servizzi tal-Kummissjoni se jsegwu r-riżultati tal-Qorti fil-konfront tal-awtoritajiet nazzjonali bil-għan li jipproteġu l-interessi finanzjarji tal-UE u jirkupraw kull pagament mhux dovut. Rigward ir-Rumanija, il-Kummissjoni fl-awditjar tagħha sabet ukoll nuqqasijiet sostanzjali, u proċedura ta’ verifika tal-kontijiet għadha għaddejja. 36. Il-Kummissjoni għarfet dan in-nuqqas hija stess u għaldaqstant fir-RAA tagħha tal-2012 biddlet il-mod li bih tiddertermina l-assigurazzjoni mill-istatistika ta’ kontroll tal-Istati Membri. Għalhekk, il-Kummissjoni tikkunsidra opinjonijiet oħra tal-awditjar, inkluż evidenza tal-awditjar tal-QEA, sabiex jirriflettu l-firxa tal-iżbalji li mhumiex identifikati mill-Istati Membri u għalhekk ma jiġux irrappurtati fl-istatistika tagħhom. 38. Il-Kummissjoni tinsab fil-proċess li tawtomatizza t-trażmissjoni tal-istatistika ta’ kontroll (b’eżerċizzju pilota b’suċċess f’Lulju 2012) u f’dan il-kuntest qed tħejji linji gwida aktar dettaljati u proċeduri kemm internament kif ukoll għall-Istati Membri. Ara wkoll it-tweġiba għall-paragrafi 39 – 41. 39. Id-DĠ AGRI għadu ma ffissax id-data ta’ skadenza preċiża għall-kumpilazzjoni tar-rapporti tal-istatistika minħabba li jippreferi li jirċievi statistika aġġornata anki s-sena ta’ wara. Madankollu, l-Istati Membri fil-Kumitat għall-Iżvilupp Rurali huma kontinwament mfakkra dwar l-importanza li jipprovdu l-istatistika. Madankollu tista’ possibilment tiġi introdotta data ta' skadenza "intermedjarja". Id-DĠ AGRI jivverifika l-kompletezza tal-istatistika permezz tar-rapport annwali tal-Korpi ta’ Ċertifikazzjoni li janalizza u li jista’ jirriżulta f’segwitu tal-proċeduri tal-approvazzjoni tal-konformità. Huwa korrett li d-dejta mhijiex kompluta u li r-rata ta' żball tiġi kkalkulata biss fuq il-bażi tan-nefqa li għaliha statistika ta’ kontroll hija disponibbli. Madankollu, il-Kummissjoni tikkalkula li madwar 0.6 % biss tal-ammont ta’ pagamenti diretti ta’ għajnuna fir-rigward is-sena tat-talba 2010 tħallsu wara l-iskadenza tat-30 ta’ Ġunju 2011 u għalhekk setgħu ma ġewx irrappurtati permezz tal-istatistika ta' kontroll. Għaldaqstant, l-impatt ta’ dan iż-0.6 % fuq il-preċiżjoni ta’ din l-istatistika ta’ kontroll bħala bażi ta’ kalkolu tar-rata ta' żball huwa limitat ħafna. Kaxxa 5 – Eżempji ta’ dejta mhux kompleta jew mhux korretta rrappurtata minn ċerti aġenziji tal-pagamenti verifikati Ara t-tweġiba għall-paragrafu 92. 40. Kif imsemmi mill-Qorti, il-linji gwida attwali ma jenfasizzawx is-sottomissjoni mill-ġdid tal-istatistika. Madankollu, matul il-perjodu bejn meta l-istatistika tintbagħat mill-Istat Membru u l-użu tagħha mill-Kummissjoni fir-RAA, il-Kummissjoni twettaq kontrolli tal-konsistenza u l-plawsibbiltà u tagħmel kuntatt mal-Istati Membri fejn ikun meħtieġ biex ikunu verifikati xi anomaliji possibbli. L-aġġornamenti huma mitluba wkoll fil-Kumitat għall-Iżvilupp Rurali, kif ukoll matul il-missjonijiet ta’ awditjar u laqgħat bilaterali, jekk jitqies xieraq. Barra minn hekk, il-ħtieġa ta' aġġornamenti sistematiċi tal-istatistika tkun toħloq piż amministrattiv addizzjonali mhux biss fuq l-Istati Membri, iżda wkoll fuq il-Kummissjoni minħabba li jkollha tirrepeti l-ħidma tagħha ta’ verifika u tinkorpora d-dejta emendata fil-bażi ta’ kalkolu kumpless għar-rata ta' erruri residwi. Fl-aħħar mill-aħħar hemm opportunità limitata ħafna, li d-dejta riveduta tiġi riċevuta, vverifikata u pproċessata sabiex tkun tista' tiġi inkorporata fir-rapport annwali ta’ attività tad-Direttur Ġenerali. Il-Kummissjoni tenfasizza li l-istatistika ta’ kontroll u r-rata ta’ żball li tittieħed minnha mhumiex il-kontijiet annwali tal-Istat Membru u l-preċiżjoni tagħhom ma għandhomx għalfejn jiġu stabbiliti bl-istess mod. Dawn ikunu pjuttost użati biex jagħtu indikazzjoni ta’ fejn l-iżball ikun qiegħed u anki qabel ma l-Kummissjoni introduċiet l-metodu l-ġdid tagħha għall-aġġustament tar-rata ta' żball, applikat marġni sinifikanti ta’ apprezzament fuqhom sabiex jirriflettu l-probabbiltà li dawn jistgħu jkunu inqas milli suppost. Fl-aħħar nett, twettaq eżerċizzju pilota fir-rigward tal-awtomazzjoni tal-istatistika għall-għajnuniet għaż-żoni għas-sena tat-talba 2012. Din il-ħidma diġà bdiet fl-2011 bin-notifika bil-quddiem meħtieġa tar-rekwiżiti tekniċi lill-Istati Membri u d-dejta li tirriżulta għas-sena tat-talba 2012 intbagħtet u ġiet ipproċessata awtomatikament fil-bażi ta' dejta tal-Kummissjoni sal-15 ta’ Lulju 2013. Il-valutazzjonijiet inizjali tal-Kummissjoni tal-kwalità kienu pożittivi. Meta r-rieżami kollu meħtieġ jintemm, se tibda l-ħidma dwar l-estensjoni tal-awtomazzjoni għall-oqsma tan-nefqa ewlenija l-oħra tal-PAK u huwa mistenni li tkun fis-seħħ għas-sena tat-talba 2014. F'dan il-kuntest, il-Kummissjoni qed tħejji linji gwida aktar dettaljati u proċeduri kemm interni kif ukoll għall-Istati Membri. 41. Il-Kummissjoni qiegħda attenta biex ma żżidx il-piż amministrattiv b'mod eċċessiv fuq l-Istati Membri. Madankollu l-awtomazzjoni tat-trażmissjoni tal-istatistika ta’ kontroll għandha ttejjeb it-traċċabbiltà tal-kontrolli li jkunu saru. Tweġiba komuni għall-paragrafi 42 - 46: Il-Kummissjoni hija konxja li għad irid isir progress f’ċerti aġenziji tal-pagamenti fil-kumpilazzjoni u l-verifika tad-dejta ta’ kontroll. Tabilħaqq fil-parti l-kbira tal-awditjar tagħha stess, il-Kummissjoni tittestja r-rikonċiljazzjoni tar-rapporti tal-istatistika b’dejta ta’ kontroll individwali u ta’ spiss tosserva xi inkonsistenzi. Din hija r-raġuni għaliex il-Kummissjoni bdiet proċedura awtomatika li tippermetti lill-aġenziji tal-pagamenti li jikkomunikaw id-dejta ta' kontroll individwali tagħhom bis-sistema użata għall-pagamenti individwali. Eżerċizzju pilota li jkopri pagamenti skont iż-żona fl-Istati Membri kollha għas-sena tat-talba 2012 (komunikazzjoni 15 ta’ Lulju 2013) kellu suċċess u l-metodu se jiġi estiż għal miżuri oħra tal-PAK. Awtomazzjoni bħal din tnaqqas il-piż amministrattiv u trażżan l-iżbalji tal-kumpilazzjoni kollha. 44. Ir-raba' inċiż: L-inklużjoni ta’ informazzjoni addizzjonali meta mqabbla mas-snin ta’ qabel tista’ twassal biss għal dikjarazzjoni eċċessiva tal-livell ta’ żball. Anki jekk l-informazzjoni tiġi rrapportata f’tabella mhux korretta, ir-rata ta’ erruri residwi għall-Iżvilupp Rurali inġenerali ma tkunx affettwata. Għalhekk jista’ jiġi konkluż li l-ebda wieħed miż-żewġ żbalji msemmija ma rriżulta fil-livell ta’ żball li ġie sottovalutat. Kaxxa 6 – Eżempji ta’ preżentazzjoni mhux preċiża tan-numru jew il-valur ta’ kontrolli fuq il-post imwettqa Fl-eżempju Pollakk il-kontrolli twettqu, l-aġenzija tal-pagamenti identifikaw u rreġistraw bis-sħiħ l-iżball iżda bi żvista kklassifikaw ħażin parti minnu bħala amministrattiv minflok bħala kontroll fuq il-post. Kaxxa 7 – Eżempji ta’ żbalji identifikati li jkollhom impatt sinifikanti fuq ir-rati tal-iżbalji rrappurtati lill-Kummissjoni It-tieni paragrafu: Fl-eżempju fir-rigward tal-Bulgarija, filwaqt li l-aġenzija tal-pagamenti rrappurtat bi żball, kienet fil-fatt iddikjarat b'mod eċċessiv ir-rata ta’ żball. Tweġiba komuni għal 47 – 50 L-għadd ta’ kontrolli mwettqa mill-korpi ta’ ċertifikazzjoni huwa skont id-daqs tal-kampjun mitlub mill-Kummissjoni fil-linji gwida lil dawn il-korpi. Il-Kummissjoni, madankollu, għal numru ta’ snin, kkunsidrat ukoll li titjib kien meħtieġ fir-rigward tal-kwalità tal-kontrolli tal-Istati Membri, kif huma rrapportaw dwarhom u kif tista’ tingħata assigurazzjoni aħjar mill-korpi ta’ ċertifikazzjoni. Fit-tmiem tal-2009, il-Kummissjoni pprovdiet għal infurzar volontarju tal-eżerċizzju tal-assigurazzjoni minn korpi ta’ ċertifikazzjoni li jkunu jeħtieġu li jerġgħu jwettqu kampjun rappreżentattiv tal-aġenzija tal-pagamenti dwar il-kontrolli fuq il-post. Din il-possibbiltà twettqet biss minn għadd żgħir ta’ aġenziji tal-pagamenti b’riżultati pjuttost imħalltin. Madankollu, fil-kuntest tar-riforma tal-PAK, intlaħaq ftehim politiku dwar dispożizzjoni fir-Regolament Orizzontali l-ġdid għall-finanzjament, il-ġestjoni u l-monitoraġġ tal-PAK, li jirrikjedi li l-korpi ta’ ċertifikazzjoni jagħtu opinjoni dwar il-legalità u r-regolaritajiet tat-tranżazzjonijiet li fuqhom hija bbażata n-nefqa. Dan se jfisser rieżami mill-bidu sal-aħħar u twettiq mill-ġdid ta’ kampjun rappreżentattiv ta’ tranżazzjonijiet (firxa ta’ 60-170 tranżazzjoni għal kull Fond skont għadd ta’ fatturi inkluż id-daqs tal-popolazzjoni). Il-Kummissjoni għalhekk tikkunsidra li r-riżultati kienu indirizzati f’inizjattivi leġiżlattivi li kienet diġà ħadet u li se jiġu adottati fil-bidu tal-2014. Kaxxa 8 – Eżempji ta’ nuqqasijiet tal-korpi ta’ ċertifikazzjoni li bil-kontrolli tagħhom ma jkoprux ir-rekwiżiti kollha ta’ finanzjament tal-UE L-osservazzjonijiet tal-QEA se jiġu kkunsidrati fil-grupp ta' ċertifikazzjoni tal-analiżi tar-riskju. 51. Kull meta jkun meħtieġ, saru rakkomandazzjonijiet lill-Korpi ta’ Ċertifikazzjoni kkonċernati biex itejbu l-kwalità tax-xogħol tagħhom fil-ġejjieni. Ir-riżultati u r-rakkomandazzjonijiet kienu wkoll kondiviżi u disponibbli għall-Korpi ta’ Ċertifikazzjoni kollha permezz ta' laqgħa ta’ grupp ta’ esperti li saret f’Settembru 2012. Ċerti korpi ta’ ċertifikazzjoni għandhom fehim tajjeb tal-kontrolli li għandhom isiru u l-iskopijiet tagħhom, filwaqt li l-ittestjar ta' oħrajn xi drabi ma jkunx dettaljat biżżejjed u pjuttost jibqa' fuq livell formali ta’ valutazzjoni. Il-Kummissjoni tikkunsidra li l-parti l-kbira tar-riżultati kienu żgħar u ma fixklux l-assigurazzjoni li tista’ tinkiseb mill-Kummissjoni fir-RAA f’dan ir-rigward. Tweġiba komuni għall-paragrafi 52-54: Bħala regola, il-Kummissjoni tkompli teżamina mill-ġdid il-ħidma tal-korpi ta’ ċertifikazzjoni permezz tal-analiżi tad-dokumenti marbuta mal-approvazzjoni finanzjarja tal-kontijiet kif ukoll missjonijiet ta’ awditjar għall-korpi ta' ċertifikazzjoni. Fid-dawl tal-lezzjonijiet li ħarġu mill-applikazzjoni volontarja tat-"tisħiħ tal-proċedura tal-assigurazzjoni", il-linji gwida għall-korpi ta’ ċertifikazzjoni qed jiġu eżaminati mill-ġdid biex jipprovdu għar-responsabbiltà l-ġdida tal-korpi ta’ ċertifikazzjoni biex ikopru l-legalità u r-regolarità tan-nefqa. Tweġiba komuni għall-paragrafi 56-57: Il-Kummissjoni taqbel mal-fehma tal-Qorti li l-kampjun li qed jiġi vverifikat mill-korpi ta' ċertifikazzjoni huwa żgħir wisq. Għal dan l-għan, l-abbozz tal-linji gwida l-ġodda għall-kompiti tal-korpi ta’ ċertifikazzjoni li jsostnu l-opinjoni dwar il-legalità u r-regolarità stabbilixxa mudell statistikament validu għall-prestazzjoni tal-ħidma u ġie estiż f'dik li hija n-natura tal-ħidma li trid issir mill-korpi ta’ ċertifikazzjoni biex jiġi żgurat ittestjar komplet mill-bidu sal-aħħar ta’ kull tranżazzjoni magħżula. Barra minn hekk, huwa maħsub li fil-ġejjieni se jkun hemm sorveljanza aktar mill-qrib tal-ħidma tal-korpi ta’ ċertifikazzjoni. 58. Il-Kummissjoni tqis li s-sistema ta’ informazzjoni tagħha tkun adatta għall-iskopijiet maħsuba. B’mod partikolari, l-informazzjoni mill-Istati Membri taqdi l-ħtiġijiet tas-servizzi operattivi kif ukoll tal-awditjar. Il-limiti taż-żmien regolatorji huma dawk li se jinżammu u jiġu osservati. 59. Il-Kummissjoni tiġbor l-informazzjoni dwar ir-riżultati tal-kontrolli amministrattivi u fuq il-post għas-sena tat-talba n li titħallas lill-bdiewa minn Diċembru n sa Ġunju n+1 u wara tiġi rrapurtata lill-Kummissjoni f'Lulju n+1. Ir-RAA għas-sena finanzjarja n+1 isir f’Marzu tal- n+ 2. Il-Kummissjoni tinnota li minflok tuża l-istatistika għall-monitoraġġ tal-implimentazzjoni tal-Istati Membri, hija tużahom biex tivverifika inter alia jekk in-numru ta’ kontrolli jirrispettax ir-rekwiżiti regolatorji. Skop ieħor għall-istatistika huwa l-użu tagħhom bħala għodda ta’ ġestjoni għall-Istati Membri. Dawn huma sors siewi ta’ informazzjoni dwar żbalji identifikati li f’sena partikolari għandhom jiġu kkoreġuti. 60. Għall-pagamenti diretti, il-perjodu tal-pagament għas-sena tat-talba n hija 15/10/n sa 30/06/n + 1 (il-perjodu tal-pagament għalhekk ikun fis-sena finanzjarja n+1 li huwa s-suġġett tar-RAA għall-n+1 li jsir f’Marzu n+2). L-istatistika ta’ kontroll għalhekk ma tistax tintbagħat sakemm is-sena tat-talba ma tkunx ġiet ipproċessata. Filwaqt li hemm xi pagamenti li jsiru wara din id-data, normalment dawn ikunu numru relattivament żgħir u jħallu impatt finanzjarju żgħir. L-abbozz tal-leġiżlazzjoni għar-riforma tal-PAK jipproponi biex jallinja l-perjodu tal-pagament u l-limitu ta' żmien għal FAEG SIAK għall-FAEŻR-SIAK. Raġuni waħda hija li jkun hemm rabta aħjar bejn is-sena tat-talba u l-eżekuzzjoni finanzjarja. Il-limitu ta' żmien tal-15 ta’ Lulju jippermetti wkoll lill-Istati Membri biex jagħmlu l-aġġustamenti meħtieġa qabel is-sena tat-talba segwenti. 61. Il-limiti ta' żmien biex tintbagħat l-istatistika dwar il-kontrolli mwettqa huma stabbiliti mil-leġiżlazzjoni rilevanti tal-UE. Mhuwiex dejjem possibbli li jinkisbu aġġornamenti tal-istatistika fil-ħin biex jiġu inklużi fir-RAA. 62. Il-Kummissjoni tinnota li l-istatistika biss li tista’ titqies li tkun “mhux kompletament rilevanti” hija dik għall-FAEŻR li mhix tas-SIAK, li għaliha l-perjodu li fih l-istatistika tiġi rrappurtata ma tikkorrispondix bis-sħiħ mas-sena finanzjarja tar-RAA. 63. Id-dejta msemmija mill-Qorti ntbagħtet b'mod elettroniku direttament fil-bażi tad-dejta tal-CATS f’eżerċizzju pilota f’Lulju 2013. Id-dejta kollha għall-għajnuniet diretti fiż-żona waslet b’dan il-mod u għalhekk l-iskop tal-Kummissjoni biex twettaq il-kontrolli ssaħħaħ. Madankollu huwa nnutat li d-dikjarazzjonijiet finanzjarji formali tal-Istati Membri (inkluż it-"tabelli-x" imsemmija mill-Qorti) fir-rigward tat-tranżazzjonijiet li jirfdu din l-istatistika tintbagħat fi Frar n+1 – erba' xhur biss wara t-tmiem tas-sena finanzjarja kkonċernata. Iż-żmien tad-dikjarazzjonijiet annwali mqabbel maż-żmien tar-Rapport Annwali tal-Attività tad-Direttorat Ġenerali li għandu jiġi ffirmat sal-aħħar ta’ Marzu n+1, jagħmilha impossibbli li ssir rikonċiljazzjoni profonda tad-dejta tat-tabella-x u tal-istatistika mibgħuta qabel Lulju. Tweġiba komuni għall-paragrafi 66 - 68. Il-Kummissjoni tqis li mhux possibbli li tiġi vverifikata d-dejta preżentata kollha fl-istatistika b’mod sistematiku matul l-awditjar tal-konformità mwettaq fl-Istati Membri. Id-DĠ AGRI jistma li hemm iktar minn 900 000 kontroll imwettaq mill-Istati Membri kull sena li jenfasizzaw l-istatistika ta' kontroll u għalhekk ikun impossibbli li jitwettaq il-limitu ta’ verifika mitlub mill-Qorti. L-awditjar għandu jkopri r-riskji possibbli. Filwaqt li ssir ċerta ħidma f’dan ir-rigward, mhuwiex possibbli li wieħed jipprova jsolvi l-kwistjonijiet kollha li jinsabu fl-istatistika. L-iċċekkjar tal-istatistika ta’ kontroll mhuwiex il-punt ewlieni tal-awditjar tal-konformità li jiffoka, pjuttost, dwar il-funzjonament tas-sistemi ta’ ġestjoni u ta’ kontroll. Barra minn hekk, numru kbir ta’ awditjar għas-sena kkonċernata jitwettaq wara li r-RAA jkun intemm. Skont il-limitu ta’ żmien mogħti mil-leġiżlazzjoni tal-UE u l-proċedura ta’ awditjar, mhuwiex dejjem possibbli li jinkisbu aġġornamenti tal-istatistika fil-ħin biex jiġu inklużi fir-RAA. Il-firxa wiesgħa ta’ elementi li diġà għandhom jiġu vverifikati anki mill-awdituri tal-Kummissjoni fid-DĠ AGRI, tagħmilha impossibbli, fil-kuntest tar-riżorsi disponibbli, biex jiġi segwit is-suġġeriment tal-Qorti, mingħajr ma l-kummerċ ewlieni jiġi affettwat ħażin. Madankollu l-attenzjoni msaħħa għar-rapporti tal-istatistika se tenfasizza l-ħidma li għandha titwettaq mill-korpi ta' ċertifikazzjoni fil-kuntest tal-opinjoni dwar il-legalità u r-regolarità. 69. Kif spjegat diġà hawn fuq, l-iskop tal-proċedura tal-approvazzjoni tal-konformità mhuwiex primarjament biex tiġi vverifikata l-istatistika ta' kontroll tal-Istati Membri. Dan huwa pjuttost biex jivverifika s-sistemi ta’ ġestjoni u kontroll tagħhom – kif ukoll, jiġu segwiti r-riżultati tad-DAS tal-Qorti stess, u jiġi korreġut ir-riskju għall-baġit tal-UE. 70. Il-Kummissjoni minn dejjem kienet konxja li l-istima ta’ pagament irregolari tal-Istati Membri ma kinitx kompletament affidabbli. Din hija r-raġuni għaliex evidenza oħra tiġi kkunsidrata sabiex tiġi appoġġjata d-dikjarazzjoni annwali ta’ assigurazzjoni tad-Direttur Ġenerali tad-DĠ AGRI. 71. Filwaqt li l-Kummissjoni taqbel li kampjuni msemmija mill-Qorti ma kinux rappreżentattivi biżżejjed, l-impatt tal-prattiki użati rriżulta f’rata ta’ erruri residwi jkunu ddikjarati b'mod eċċessiv f’ħafna mill-każijiet. 72. Fl-abbozz tal-linji gwida għall-korpi ta’ ċertifikazzjoni għal wara l-2013, ġie ppreżentat mudell statistikament validu biex tinbena l-assigurazzjoni tal-awditjar li l-aġenziji tal-pagamenti se jkunu avżati biex japplikaw. Qed jiġi propost li l-assigurazzjoni tiġi determinata mhux biss mir-riżultati tas-sistema tal-verifika, iżda wkoll minn approċċ sostantiv imsaħħaħ (u fejn possibbli, ittestjar bi skop doppju). Tweġiba komuni għall-paragrafi 73 - 78: Il-Qorti kkritikat il-Kummissjoni dwar il-fatt li użat id-dejta rrappurtata mill-Istati Membri tal-kontrolli li wettqu. Bħala konsegwenza, il-Kummissjoni adottat l-approċċ tagħha u wara applikat l-apprezzament tagħha stess għal din id-dejta sabiex tagħti valutazzjoni tal-elementi (eż. interpretazzjoni jew applikazzjoni mhux korretta tal-UE u/jew tal-leġiżlazzjoni nazzjonali, nuqqas fil-kontrolli) li jista’ jfisser li l-istatistika ma tippreżentax l-istampa kollha. Dan l-approċċ ġie approvat mis-servizzi ċentrali tal-Kummissjoni u huwa meqjus bħala mezz xieraq biex tiżdied l-assigurazzjoni li tista’ tinkiseb mill-ħidma mwettqa mill-Istati Membri taħt ġestjoni kondiviża. Skont il-metodoloġija riveduta, l-informazzjoni disponibbli mill-awditjar tal-QEA, ir-riżultati tal-korp ta’ ċertifikazzjoni u l-awditjar tal-Kummissjoni stess hija integrata f’valutazzjoni ġenerali tas-sitwazzjoni fil-livell tal-aġenzija tal-pagamenti u tiġi kkunsidrata fl-aggregazzjoni fuq livell ta’ Stat Membru u fuq livell tal-UE ta’ 27 Stat Membru. Kif indikat fir-risposta għar-Rapport Annwali tal-Qorti 2012, l-approċċ integrat il-ġdid, li kien użat għall-2012 għal għajnuniet diretti diżakkoppjati biss, se jkun żviluppat u estiż aktar kemm jista’ jkun għall-miżuri l-oħra tal-PAK għas-sena 2013, u b’mod partikolari lejn l-iżvilupp rurali. Permezz ta' dan, il-Kummissjoni se tkun fuq l-istess livell mar-rapport annwali tal-Qorti għall-2012 li fih irrakkomandat li: "Il-Kummissjoni, fir-rapport annwali tal-attività tad-DĠ AGRI, tapplika approċċ simili għall-FAEŻR bħalma għamlet għall-għajnuna diżakkoppjata taż-żona, fejn il-Kummissjoni tikkunsidra r-riżultati tal-awditjar tal-konformità tagħha stess fil-valutazzjoni tar-rata ta’ żball għal kull aġenzija tal-pagamenti." 78. Kif indikat fit-tweġiba għar-Rapport Annwali tal-2012, l-approċċ integrat il-ġdid, li kien użat għall-2012 għal għajnuniet diretti diżakkoppjati biss, se jkun żviluppat u estiż aktar kemm jista’ jkun għall-miżuri l-oħra tal-PAK għas-sena 2013. Permezz ta' dan, il-Kummissjoni se tkun qed tapplika r-rakkomadnazzjoni tal-Qorti fir-Rapport Annwali għall-2012 li: "Il-Kummissjoni, fir-rapport annwali tal-attività tad-DĠ AGRI, tapplika approċċ simili għall-FAEŻR bħalma għamlet għall għajnuna diżakkoppjata taż-żona, fejn il-Kummissjoni tikkunsidra r-riżultati tal-awditjar tal-konformità tagħha stess fil-valutazzjoni tar-rata ta’ żball għal kull aġenzija tal-pagamenti." Tweġiba komuni għall-paragrafi 79 - 81: Il-Kummissjoni taqbel li l-livell ta’ żball stmat miż-żewġ istituzzjonijiet ma jistgħux jitqabblu. Ta’ min jinnota li r-rata ta’ erruri residwi stmata mid-DĠ AGRI fl-2012 għall-FAEG, taqa’ fil-limiti superjuri u inferjuri tal-iżball fl-istima ta’ żball tal-Qorti. 82. Il-metodoloġiji użati miż-żewġ istituzzjonijiet li jikkalkolaw ir-rata ta’ żball huma differenti. Minħabba li l-Kummissjoni teħtieġ informazzjoni fil-livell tal-aġenziji tal-pagamenti individwali, hija żviluppat il-metodoloġija tagħha stess għal dan l-iskop. 83. Kif tinnota l-Qorti fil-paragrafu 76, l-aġġustamenti li saru mill-Kummissjoni għal għajnuniet diretti diżakkoppjati fir-RAA tagħha tal-2012 irriżultaw f’żieda sinifikanti fir-rata ta’ erruri residwi stmata li l-Kummissjoni tqis bħala adegwata biex jiġu kkunsidrati n-nuqqasijiet tal-istatistika ta’ kontroll tal-Istati Membri. Il-Kummissjoni tinnota li fir-rapport annwali tal-Qorti tagħha tal-2012 il-Qorti rrakkomandat li dan l-approċċ għandu jiġi estiż għan-nefqa agrikola. 84. Minkejja kwistjonijiet ta' affidabbiltà, il-Kummissjoni tqis li hemm valur fir-riżultati ta’ aktar minn 900 000 kontroll imwettaq mill-Istati Membri u li din il-ħidma ma tistax tiġi sempliċiment injorata. Ara wkoll it-tweġiba għall-paragrafu 82. 87. Billi l-Qorti tista’, kif intqal, tapplika valutazzjoni differenti tal-impatt kwantitattivi ta’ żbalji għal dak determinat mill-Kummissjoni u notifikat lill-Istati Membri, għaldaqstant dejjem se tistma rata ogħla ta’ żball. Dan ma jfissirx li l-Kummissjoni, li hija l-istituzzjoni li hija responsabbli għall-implimentazzjoni tal-leġiżlazzjoni, taħt il-kontroll tal-Qorti Ewropea tal-Ġustizzja, għandha tallinja l-apprezzament tagħha tas-serjetà ta’ żball ma' dik tal-Qorti. Waqt li jiġi ddeterminat l-ammont ta’ korrezzjoni, il-Kummissjoni tikkunsidra l-prinċipju ta’ proporzjonalità, it-tip u l-firxa ta’ irregolarità u l-implikazzjonijiet finanzjarji tan-nuqqasijiet identifikati. Żbalji purament formali mhux dejjem jipperikolaw il-ġestjoni finanzjarja soda. 88. Kif indikat fit-tweġiba tagħha għar-Rapporti Annwali 2011 u 2012, il-Kummissjoni hija tal-opinjoni li l-osservanza tal-obbligi ta’ kundizzjonalità ma tikkostitwix kriterju ta’ eliġibbiltà għall-pagamenti tal-PAK u, għaldaqstant, il-kontrolli ta’ dawn ir-rekwiżiti ma jappartjenux għal-legalità u r-regolarità tat-tranżazzjonijiet sottostanti. Il-kundizzjonalità hija mekkaniżmu li bih il-bdiewa jiġu ppenalizzati meta ma jirrispettawx sensiela ta’ regoli li jirriżultaw b’mod ġenerali minn politiki oħra apparti l-PAK u japplikaw għaċ-ċittadini tal-UE indipendentement mill-PAK. Għaldaqstant, il-Kummissjoni tqis li l-pieni imposti għall-ksur tar-rekwiżiti tal-kundizzjonalità m’għandhomx jiġu kkunsidrati għall-kalkolu tar-rati ta’ żbalji għall-PAK. KONKLUŻJONIJIET U RAKKOMANDAZZJONIJIET 90. Il-Kummissjoni tixtieq tenfasizza li t-trattament tagħha tal-istatistika tal-Istati Membri nbidel drastikament għar-RAA tal-2012. Sal-2011 id-DĠ AGRI kien uża marġni tas-sigurtà ta’ 25 % sabiex jikkumpensa għan-nuqqas ta' kompletezza tal-istatistika tal-Istati Membri iżda dan l-approċċ kien ġie kkritikat mill-Qorti bħala mhux affidabbli. Għalhekk, il-Kummissjoni, fir-RAA tagħha tal-2012, għamlet evalwazzjoni ulterjuri tal-istatistika billi użat l-informazzjoni disponibbli għaliha mill-korpi ta' ċertifikazzjoni, l-awditjar tal-Kummissjoni nnifisha u dawk tal-Qorti. Fejn kien hemm diverġenza bejn l-apprezzament ta’ dawk il-korpi ta’ awditjar u l-livell ta' żball indikat mill-istatistika ta’ kontroll tal-Istati Membri, kien applikat aġġustament biex jirrifletti dak li l-Kummissjoni qieset li huwa l-livell ta’ żball l-iktar realistiku. Wara r-rakkomandazzjoni tal-Qorti fir-Rapport Annwali tagħha għall-2012, dan l-approċċ qed jiġi applikat għal oqsma oħra tan-nefqa għar-RAA tal-2013, u b’mod partikolari, lejn l-iżvilupp rurali. 91. Meta tiġi kkalkulata r-rata ta’ erruri residwi, il-Kummissjoni tikkunsidra l-impatt potenzjali tan-nuqqasijiet li jaffettwaw id-dejta rrappurtata mill-Istati Membri. Rakkomandazzjoni 1 Il-Kummissjoni taqsam l-opinjoni tal-Qorti fir-rigward tat-titjib meħtieġ u tal-kontrolli amministrattivi u fuq il-post. L-adegwatezza ta’ dawn il-kontrolli tiġi vverifikata/vvalutata matul l-awditjar tal-konformità u r-rakkomandazzjonijiet dwar it-titjib jiġu pprovduti lill-Istati Membri. Il-Kummissjoni tinforma wkoll regolarment lill-Istati Membri tar-riżultati tal-awditjar l-aktar komuni tagħha bil-għan li tħeġġeġ l-aħjar prattiki. Il-Kummissjoni tikkunsidra li timplimenta din ir-rakkomandazzjoni fuq bażi permanenti kif stabbilit hawn taħt u saħħet ċerti għodod fil-qafas tar-riforma tal-PAK. L-ewwel inċiż: Fejn il-Kummissjoni, u tabilħaqq il-Qorti, jidentifikaw nuqqasijiet fis-sistemi ta’ ġestjoni u kontroll fl-Istati Membri il-Kummissjoni tuża l-istrumenti kollha għad-dispożizzjoni tagħha sabiex tħeġġeġ lill-Istati Membri biex jirrimedjaw is-sitwazzjoni. Dawn jinkludu l-proċedura tal-approvazzjoni tal-konformità li tirriżulta f’korrezzjonijiet finanzjarji li mhux biss jipproteġu l-baġit tal-UE iżda wkoll jaġixxu bħala inċentiv qawwi għall-Istati Membri, ir-rekwiżit għall-Istati Membri biex jimplimentaw pjanijiet ta’ azzjoni biex jiġu indirizzati n-nuqqasijiet. Ir-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK, li jidħol fis-seħħ f’Jannar 2014, jinkludi mekkaniżmu msaħħaħ għal sospensjoni ta’ pagamenti għall-Istati Membri li jonqsu milli jimplimentaw pjan ta’ azzjoni rimedjali. It-tieni u t-tielet inċiż: Skemi ta’ għajnuna skont iż-żona ġenerali u l-LPIS b’mod partikolari huma suġġetti għat-tmexxija kontinwa tal-awditjar biex jiġu identifikati n-nuqqasijiet. L-LPIS effettiva tittieħed bis-serjetà mill-Kummissjoni u l-Istati Membri huma mitluba jimplimentaw bidliet urġenti li jkunu ssorveljati mill-qrib mill-Kummissjoni permezz ta’ awditjar ta’ segwitu. Fl-2012 il-Kummissjoni nediet eżerċizzju mal-Istati Membri biex jidentifikaw il-kawżi ewlenin ta’ żball għall-Iżvilupp Rurali. L-Istati Membri kollha ġew mitluba li jistabbilixxu pjanijiet ta’ azzjoni bil-għan li jitnaqqsu r-rati tal-iżbalji. Titjib fil-kwalità tal-kontrolli tal-Istati Membri huwa parti integrali tal-pjan. Tweġiba komuni għall-paragrafi 92 u 93. Ir-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK, li jidħol fis-seħħ f’Jannar 2014, se jirrikjedi li l-korpi ta’ ċertifikazzjoni jagħtu opinjoni dwar il-legalità u r-regolarità tat-tranżazzjonijiet. Dan se jinvolvi t-twettiq mill-ġdid ta’ kampjun rappreżentattiv ta’ tranżazzjonijiet diġà kkontrollati mill-aġenzija tal-pagamenti u l-validazzjoni (jew le) tal-istatistika ta' kontroll li tirriżulta. Huwa mistenni li din il-ħidma addizzjonali se tirriżulta f’titjib fil-kwalità tal-istatistika tal-aġenziji tal-pagamenti. Madankollu, l-Istati Membri se jiġu mitluba jwettqu verifika ulterjuri tad-dejta, li tiġi trażmessa. Fis-sajf tal-2012 ittieħed pass importanti fir-rigward tal-istatistika ta’ kontroll għas-sena tat-talba 2012 għall-pagamenti diretti; l-istatistika ntbagħtet u ddaħħlet direttament mill-Istati Membri fil-bażi tad-dejta tal-CATS tal-Kummissjoni u tal-valutazzjonijiet inizjali tal-eżerċizzju kienu pożittivi ħafna. Wara rieżami sħiħ, u kull aġġustament meħtieġ, it-trażmissjoni awtomatika se titmexxa għal qasam ieħor importanti tan-nefqa tal-PAK. Rakkomandazzjoni 2 Il-Kummissjoni se tirrevedi wkoll il-linji gwida pprovduti lill-Istati Membri għall-kumpilazzjoni tal-istatistika u b’mod partikolari se tagħmel ħilitha biex tarmonizza l-aħjar prattiki bejn is-setturi differenti. Il-linji gwida, b’mod partikolari, se jiġu eżaminati mill-ġdid fil-kuntest tal-awtomazzjoni tal-istatistika kif ukoll fil-kuntest tar-regoli ta’ implimentazzjoni tar-riforma tal-PAK. It-tieni paragrafu: Din ir-rakkomandazzjoni hija indirizzata lill-Istati Membri. Il-Kummissjoni se tkompli titlob lill-Istati Membri biex itejbu l-proċeduri interni tagħhom għall-verifika u l-kumpilazzjoni tad-dejta ta' kontroll mibgħuta. 94. Il-Korpi ta’ Ċertifikazzjoni wettqu l-verifiki mitluba minnhom mir-regoli tal-UE u dan jinvolvi l-iċċekkjar ta’ għadd pjuttost limitat ta’ tranżazzjonijiet. Ir-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK li se jiġi adottat fil-bidu tal-2014 jitlob lill-korpi ta’ ċertifikazzjoni biex iwettqu iżjed kontrolli f'aktar dettall sabiex jagħtu opinjoni dwar il-legalità u r-regolarità tan-nefqa. Rakkomandazzjoni 3 L-ewwel paragrafu: Il-COM tikkunsidra li r-rakkomandazzjoni qed tiġi indirizzata bir-Regolament Orizzontali l-ġdid dwar il-kontroll, il-finanzjament u l-monitoraġġ tal-PAK, li jidħol fis-seħħ minn Jannar 2014 u se tirrikjedi li l-korpi ta’ ċertifikazzjoni jagħtu opinjoni dwar il-legalità u r-regolarità tat-tranżazzjonijiet. Dan se jinvolvi t-twettiq mill-ġdid ta’ kampjun rappreżentattiv ta’ tranżazzjonijiet diġà kkontrollati mill-aġenzija tal-pagamenti u l-validazzjoni (jew le) tal-istatistika ta' kontroll li tirriżulta. Linji gwida dettaljati huma avvanzati sew u jistabbilixxu l-mod kif din il-ħidma għandha ssir. L-ewwel inċiż: Il-linji gwida jipproponu t-twettiq mill-ġdid mill-korp ta’ ċertifikazzjoni ta’ kampjun rappreżentattiv tal-kontrolli tal-aġenziji tal-pagamenti. It-tieni inċiż: Twettiq mill-ġdid diġà ġie propost mill-Kummissjoni għas-sena tat-talba 2014. It-tielet inċiż: Huwa mistenni li din il-ħidma addizzjonali tirriżulta f’titjib fil-kwalità tal-istatistika tal-aġenziji tal-pagamenti u flimkien mal-opinjoni tal-korp ta' ċertifikazzjoni se twassal għal titjib fil-livell ta’ assigurazzjoni li jista’ jitwettaq. 95. Ara t-tweġibiet għall-paragrafi 58 sa 62. Il-Kummissjoni tinnota li għandu jintlaħaq bilanċ fuq l-aħjar żmien biex tirċievi d-dejta filwaqt li jiġi kkunsidrat il-piż kbir amministrattiv li l-kumpilazzjoni tagħha tpoġġi fuq l-Istati Membri sabiex ikunu evitati trażmissjonijiet aġġornati multipli. 96. Rieżamijiet dokumentarji huma limitati fl-ambitu u mhumiex maħsuba biex jivverifikaw kull oġġett ta’ dejta individwali. Ħidma bħal din ma tkunx possibbli bi sforz proporzjonat (l-istatistika magħmula b’mod partikulari fuq bażi ta’ madwar 900 000 kontroll fuq il-post imwettqa). 97. Ara wkoll it-tweġiba għall-paragrafi 66 – 69. Rakkomandazzjoni 4 Il-Kummissjoni tenfasizza li d-diversi limiti ta' żmien biex tintbagħat l-istatistika ġew stabbiliti għal numru ta’ raġunijiet operattivi u mhux biss għal finijiet ta' rappurtar tar-RAA. Il-Kummissjoni tinnota li għandu jintlaħaq bilanċ fuq l-aħjar żmien biex tirċievi d-dejta filwaqt li jiġi kkunsidrat il-piż kbir amministrattiv li l-kumpilazzjoni tagħha tpoġġi fuq l-Istati Membri sabiex ikunu evitati trażmissjonijiet aġġornati multipli. Il-puntwalità ta' meta tasal l-istatistika ġiet eżaminata mill-ġdid mill-Kummissjoni. Fl-2012 il-Kummissjoni wettqet eżerċizzju pilota għat-trażmissjoni awtomatika tal-istatistika ta’ kontroll għall-pagamenti diretti. Għaldaqstant din id-dejta ġiet trażmessa f’Lulju 2013 u l-valutazzjonijiet inizjali tal-kompletezza u l-kwalità tagħha huma pożittivi. Se jsiru aġġustamenti sabiex id-dejta ta’ kontroll rilevanti kollha tkun tista' tiġi awtomatizzata b’dan il-mod. Dan se jillimita r-riskju tar-rappurtar ta' żbalji u jiżgura li tintuża metodoloġija waħda fl-Istati Membri kollha. Barra minn hekk, fil-ftehim politiku tar-Regolament Orizzontali l-ġdid għall-kontroll, il-finanzjament u l-monitoraġġ tal-PAK, ġiet inkluża dispożizzjoni li tippermetti lill-Kummissjoni biex tissospendi l-pagamenti lill-Istati Membri fir-rigward ta’ din l-istatistika ta’ kontroll li ma tkunx intbagħtet fil-limiti taż-żmien speċifikati. Il-leġiżlatur Ewropew għamel għażla ċara biex ikompli jtejjeb l-element kostitwenti tal-assigurazzjoni eżistenti fil-kuntest tar-riforma tal-PAK u għalhekk il-Kummissjoni m’għandha l-ebda intenzjoni li twettaq verifika sħiħa tad-dejta li fuqha tkun ibbażata l-istatistika ta’ kontroll li timmina wkoll il-prinċipju ta’ ġestjoni konġunta. Filwaqt li titwettaq xi ħidma fuq il-verifika tal-istatistika ta’ kontroll din mhijiex l-iskop ewlieni tal-proċedura tal-approvazzjoni tal-konformità. Din hija pjuttost sabiex jiġu vverifikati s-sistemi ta’ ġestjoni u kontroll tagħhom – kif ukoll, jiġu segwiti r-riżultati tad-DAS tal-Qorti stess. Il-firxa wiesgħa tal-elementi li għandhom diġà jiġu vverifikati anki mill-awdituri tal-Kummissjoni fid-DĠ AGRI fir-riżorsi disponibbli tagħmilha impossibbli li jiġi segwit is-suġġeriment tal-Qorti mingħajr ma jiġi affettwat b’mod negattiv in-negozju ewlieni tiegħu inkluż l-impatt negattiv fuq il-livell ta’ korrezzjonijiet finanzjarji rkuprati fil-protezzjoni tal-interessi finanzjarji tal-UE. Madankollu, l-elementi tad-dejta sottostanti jiġu vverifikati waqt l-awditjar tal-Kummissjoni sabiex jiġu indirizzati d-dubji fuq ċerti elementi u jiġu wkoll użati biex jitħejja kampjun ta’ tranżazzjonijiet li għandhom jiġu verifikati fuq il-post. Madankollu l-attenzjoni msaħħa għar-rapporti tal-istatistika se tenfasizza l-ħidma li għandha titwettaq mill-korpi ta' ċertifikazzjoni fil-kuntest tal-opinjoni dwar il-legalità u r-regolarità. Tweġiba komuni għal paragrafi 98 u 99: Għar-RAA 2012 għal għajnuniet diretti diżakkoppjati (li jirrappreżentaw 65 % tan-nefqa tal-PAK) il-Kummissjoni adottat approċċ ġdid deskritt fit-tweġiba tagħha għall-paragrafu 69. Ir-rapport ta' sinteżi tal-Kummissjoni jsostni li d-DĠ AGRI se jestendi l-approċċ għal oqsma oħra ta’ nefqa tal-PAK għar-RAA tal-2013. Din l-estensjoni hija wkoll rakkomandata mill-Qorti fir-Rapport Annwali tagħha tal-2012. Il-Kummissjoni ma titlobx li l-aġġustament li tagħmel għall-Istati Membri jkun validu statistikament iżda tikkusidrah bħala l-aħjar stima fin-nuqqas ta' kull dejta oħra aktar affidabbli. L-istima tal-Kummissjoni tar-rata ta’ erruri residwi mhijiex ibbażata biss fuq l-istatistika ta’ kontroll tal-Istati Membri iżda tikkunsidra wkoll informazzjoni rilevanti oħra bbażata fuq ġudizzju professjonali, b'mod partikolari dik tal-Kummissjoni u r-riżultati tal-awditjar tal-Qorti stess u s-sejbiet tal-korpi ta’ ċertifikazzjoni. Rakkomandazzjoni 5 It-tieni paragrafu: Mis-sena ta' talba 2014, il-korpi ta' ċertifikazzjoni se jkollhom jittestjaw b’mod sistematiku, fuq kampjuni rappreżentattivi għall-FAEG u għall-FAEŻR, l-affidabbiltà tal-kontrolli amministrattivi u fuq il-post imwettqa mill-aġenziji tal-pagamenti. Il-linji gwida mħejjija mill-Kummissjoni għandhom il-għan li jiżguraw li din il-ħidma titwettaq fuq metodoloġija tal-istatistika msaħħa u li r-riżultati tagħha se jsaħħu l-assigurazzjoni dwar il-legalità u r-regolarità tat-tranżazzjonijiet u se jipprovdu stima valida tar-rata ta’ erruri residwi għal kull stat membru u għal kull Fond. Id-DĠ AGRI se jżid is-sorveljanza tiegħu tal-Korpi ta’ Ċertifikazzjoni sabiex jikseb assigurazzjoni dwar l-affidabbiltà tal-ħidma l-ġdida tagħhom dwar il-legalità u r-regolarità. Dan ikun jippermetti lill-Kummissjoni li kulma jmur tnaqqas il-ħtieġa għall-aġġustamenti individwali li qed tagħmel bħalissa għall-istatistika pprovduta mill-Istati Membri. Sadanittant u għal raġunijiet ta’ stabbiltà meħtieġa, il-Kummissjoni se tapplika approċċ integrat rivedut użat għal pagamenti diretti diżakkoppjati fir-RAA tad-DĠ AGRI tal-2012 u testendih għal miżuri oħra tal-PAK, b’mod partikolari, għall-iżvilupp rurali, kif rakkomandat mill-Qorti fir-Rapport Annwali tagħha tal-2012.